सिविल सर्जन ने जनसेवा दल को अस्पताल परिसर खाली करने को दिया 7 दिन का समय
सीएमविंडो की शिकायत पर सिविल सर्जन डॉ. इंद्रजीत सिंह धनखड़ ने जन सेवा दल को नोटिस जारी किया है। जन सेवा दल को 7 दिन में सिविल अस्पताल परिसर खाली करने का समय दिया है। इसका कारण अस्पताल की नई बिल्डिंग के लिए बनने वाली 40 फीट की सड़क को बताया जा रहा है। सड़क बनते ही अस्पताल परिसर से कैंटीन को भी हटाया जाएगा। नोटिस मिलते ही जन सेवा दल के सदस्य भाजपा जिलाध्यक्ष प्रमोद विज से अस्पताल में जगह दिलाने की गुहार लगाने पहुंचे। प्रमोद विज ने सीएमओ कार्यालय पहुंचकर सीएमओ डॉ. इंद्रजीत सिंह धनखड़ से जन सेवा दल के लिए कार्यालय की मांग की, लेकिन विभाग जन सेवा दल को अस्पताल की जमीन देने के मूड में नहीं हैं।
पिछले दिनों सिविल सर्जन को सीएम विंडाे से शिकायत मिली थी कि जन सेवा दल का अस्पताल परिसर पर अवैध कब्जा है। सिविल सर्जन डॉ. इंद्रजीत सिंह धनखड़ ने मामले की जांच एमएस डॉ. आलोक जैन से करवाकर जन सेवा दल को 7 दिन में परिसर खाली करने का नोटिस जारी कर दिया है। एमएस डॉ. आलोक जैन ने बताया कि नई बिल्डिंग का निर्माण हो रहा है। इसके लिए सड़क 40 फीट दोनों और चौड़ी करनी है। इसके रास्ते में जन सेवा दल का कार्यालय अस्पताल में बनी कैंटीन रही है।
वहीं भाजपा जिलाध्यक्ष प्रमोद विज ने जन सेवा दल के सदस्यों को कार्यालय बनाने के लिए जमीन दिलाने का आश्वासन दिया है। जन सेवा दल के प्रधान कैलाश ग्रोवर ने कहा कि विभाग ने ही उन्हें यहां अस्थाई कार्यालय बनाने की जगह दी थी। अब विभाग ने 7 दिन में जगह खाली करने का नोटिस दिया है। उन्हें जल्द जगह चाहिए। सिविल सर्जन डॉ. इंद्रजीत सिंह धनखड़ ने बताया कि अस्पताल की बिल्डिंग का निर्माण लगभग पूरा हो चुका है। अगले माह से बिल्डिंग में ओपीडी सीटी स्कैन शुरू हो जाएगा। बिल्डिंग के लिए 40 फीट चौड़ा रोड बनेगा। इसलिए जन सेवा दल को परिसर खाली करने का नोटिस दिया गया है।
पानीपत. सिविलअस्पताल में डिप्टी सीएमओ डॉ. नवीन सुनेजा अन्य अधिकारियों से मामले की जानकारी लेते भाजपा जिला अध्यक्ष प्रमोद विज।
hin_Deva hin_Deva hin_Deva hin_Deva awa_Deva